
1.
Innledning

Teorioppgave nr. 3 del II lyder:

”Gjør rede for begrepet ”siktede” og rettsvirkningene av å være siktet.”

Pensummessig er oppgaven dekket av Johs. Andenæs: Norsk straffeprosess, Bind I, 3. utgave (2000), kap. 8.

Enkelte vil kanskje komme inn på siktedebegrepet i Den europeiske menneskerettskonvensjon (EMK) artikkel 6. Etter praksis fra Den europeiske menneskerettsdomstol får den som er mistenkt for en handling som er belagt med en sanksjon som blir definert som straff etter EMK, stilling som siktet når vedkommende blir ”substantially affected”. For vanlige straffesak tilsvarer dette i hovedsak siktedebegrepet i straffeprosessloven. Dersom behandlingen av EMKs siktedebegrep gjøres kort, er det ikke noe å innvende mot at det blir tatt opp. Det kan imidlertid ikke forlanges at kandidatene går inn på dette. Hovedsaken er straffeprosesslovens siktedebegrep.

Siden oppgaven er gitt som en halvdagsoppgave, får den karakter av en oversiktsoppgave.

Oppgaven faller naturlig i to:

(1) En redegjørelse for innholdet av siktedebegrepet og

(2) En oversikt over ulike rettsvirkninger av å være siktet.

2.
Innholdet av begrepet ”siktede”

Man skiller mellom begrepene ”mistenkt” og ”siktet”. De referer til ulike stadier under en straffeforfølgning. På det stadium den mistenkte går over til å blir siktet, får han partsrettigheter. Stillingen som siktet opphører når saken er endelig avgjort (ved rettskraftig dom eller henleggelse). Dersom det blir begjært gjenopptakelse, blir imidlertid vedkommende igjen å anse som siktet.

I tillegg til i denne vide betydning brukes begrepet ”siktet” ofte i en snevrere betydning. Det omfatter da bare stadiet frem til tiltale blir tatt ut. Etter dette tidspunkt blir siktede ofte kalt ”tiltalte”. Når dom er avsagt, brukes ofte betegnelsen ”domfelte”.

Det som er hovedtemaet for oppgaven, er å fastlegge grensen mellom ”mistenkte” og ”siktede”.

Fra hvilket tidspunkt den mistenkte får stilling som siktet, reguleres av straffeprosessloven § 82.

Bestemmelsen regner opp tre alternativer:

-
Uttrykkelig erklæring om siktelse fra påtalemyndigheten

-
Bruk av tvangsmidler

-
Forfølgning blir innledet ved retten

Kandidatene bør forventes å si noe om hvert av disse tre alternativene.

Når det gjelder uttrykkelig erklæring om siktelse, bør kandidatene få frem at erklæringen må komme fra en tjenestemann som tilhører påtalemyndigheten. Som praktisk viktige eksempler på siktelseserklæringer kan nevnes utferdigelse av siktelsesdokument, utferdigelse av forelegg og beslutning om påtaleunnlatelse.

De tvangsmidler som etter loven medfører at den mistenkte får status som siktet, er beslutning om eller iverksettelse av pågripelse, ransaking, beslag eller lignende forholdsregel. I motsetning til det som er tilfellet for uttrykkelig erklæring om siktelse, er det ved pågripelse m.v. ikke noe vilkår at vedkommende tjenestemann tilhører påtalemyndigheten.

For at den mistenkte skal få status som siktet, må tvangsmidlet være iverksatt overfor eller anses rettet mot ham.

I motsetning til pågripelse kan beslag og ransaking også iverksettes overfor tredjeperson. Dette gjelder for eksempel dersom tredjeperson antas å besitte et bevismiddel. Det må bero på begrunnelsen for beslaget eller ransakingen om det gir den som tvangsmidlet er iverksatt overfor, stilling som siktet.

Det er ikke noe vilkår for at den mistenkte skal få stilling som siktet, at tvangsmidlet er iverksatt mot vedkommende selv. Også en ransaking hos A kan gi grunnlag for å anse B som siktet dersom ransakingen er begrunnet i etterforskningen mot B.

Som klare eksempler på at status som siktet oppstår ved innledning av forfølgning for retten kan nevnes uttak av tiltale og begjæring om tilståelsesdom.

For at status som siktet skal oppstå ved innledning av forfølgning for retten, må forfølgningen være rettet mot en bestemt person, jf. Rt. 1985 s. 1258. Dette trenger imidlertid ikke være den som blir avhørt, se for eksempel Rt. 1993 s. 1118 (dommeravhør av mindreårig fornærmet i sedelighetssak).

Dersom innledning av forfølgning for retten består i begjæring om rettslig avhør, må det skilles mellom tilfeller hvor mistanken – i tilfelle noe straffbart er begått – retter seg mot en bestemt person, og tilfeller hvor mistanken er mer ubestemt. I det førstnevnte tilfellet må begjæringen om avhør medføre at den mistenkte blir betraktet som siktet selv om mistanken er svak. I det sistnevnte tilfellet må det avgjøres konkret og ut fra en samlet bedømmelse av de foreliggende omstendigheter om forfølgningen kan anses å være rettet mot noen på en slik måte at vedkommende får stilling som siktet, se for eksempel den nevnte avgjørelse i Rt. 1993 s. 1118. Ved denne vurderingen må det blant annet  legges vekt på om det er behov for at den mistenkte får de rettigheter som stilling som siktet medfører.

3.
Rettsvirkningene av å være siktet

Som nevnt under punkt 2 ovenfor, får den mistenkte partsrettigheter når han blir siktet. Disse reguleres dels av straffeprosessloven og dels av EMK artikkel 6.

De rettigheter det er tale om, er rett til å blir varslet til og til å være til stede under rettsmøter (straffeprosessloven §§ 243 og 244), rett til å gjøre seg kjent med anklagematerialet og ta til motmæle (det kontradiktoriske prinsipp), jf EMK artikkel 6 nr. 3. Derimot har siktede ikke rett til å være til stede under politiavhør av andre siktede eller vitner.

Etter straffeprosessloven § 242 har ikke bare siktede, men også den som er mistenkt, som hovedregel rett til dokumentinnsyn såfremt det kan skje uten skade for etterforskningen eller for tredjeperson. Etter at tiltale blir tatt ut, reguleres dokumentinnsynsretten av § 264, jf. § 292.

Den som er siktet, har rett til å la seg bistå av forsvarer, se straffeprosessloven § 94, jf EMK artikkel 6 nr. 3 bokstav c. I adskillig utstrekning har han krav på å få oppnevnt forsvarer på offentlig bekostning, se straffeprosessloven §§ 96-100. Men dette er ikke noen automatisk konsekvens av å bli siktet. Om forsvarerens rett til dokumentinnsyn, se §§ 242 og 264.

Av andre rettigheter som følger av å være siktet, kan nevnes rett til å føre bevis, rett til å nedlegge påstander og rett til å bruke rettsmidler.

De rettigheter siktede har, korresponderer med visse plikter, først og fremst plikten til å møte i retten (straffeprosessloven § 85). Derimot har siktede ikke plikt til å møte overfor politiet.

Siktedes møteplikt er ikke kombinert med noen forklaringsplikt. Tvert imot er det et grunnleggende rettsstatsprinsipp at den som er mistenkt eller siktet for en straffbar handling, har rett til å forholde seg taus (forbud mot plikt til selvinkriminering). Dette er uttrykkelig sagt i FN-konvensjonen om sivile og politiske rettigheter (SP) artikkel 14 nr. 3 bokstav g, men er også innfortolket i EMK artikkel 6 nr. 1.

Hvem som utøver partsrettighetene for mindreårige, sinnslidende og psykisk utviklingshemmede, reguleres av straffeprosessloven §§ 83 og 84.

4.
Avslutning

Siden oppgaven er en halvdagsoppgave og har karakter av oversiktsoppgave, kan det ikke forventes for meget. Det viktigste er at kandidatene på en oversiktlig og strukturert måte får frem hovedinnholdet av de tre kategoriene i straffeprosessloven § 82 og gir en kortfattet oversikt over siktedes viktigste rettigheter og plikter. Spesielt når det gjelder siktedes rettigheter og plikter, kan det ikke kreves noen inngående redegjørelse.

Det er angitt i oppgaven at de to delene av teorioppgave nr. 3 skal telle likt ved sensuren.

Med vennlig hilsen

Jens Edvin A. Skoghøy

